વઘઇ તાલુકાનાં અંતરિયાળ વિસ્તારમાં આવેલ કોસીમદા ગામના ડુંગરી ફળિયાના આગેવાનોએ કરેલી ઉચ્ચ સ્તરે લેખિત ફરિયાદમાં જણાવ્યું છે કે કોસીમદા ગામનાં સરપંચ દ્વારા ડુંગરી ફળિયાને ભેદભાવની નીતિરીતિ રાખી પ્રાથમિક સુવિધાથી વંચિત રખાયા છે. અહીં પીવાનું શુદ્ધ પાણી, શૌચાલય, રસ્તા, આરોગ્ય જેવી મહત્ત્વની સુવિધા વર્ષોથી મળી જ નથી. તેમજ આ ફળિયાનાં રહેવાસીઓ વરસાદી પાણી છાપરા પર પડે તેનો પીવાનાં પાણી તરીકે ઉપયોગ કરે છે. ઉનાળામાં માત્ર આ ફળિયાનો લોકો નદી કે કોતરમાંથી પીવા મજબૂર બને છે. ચાર ફળિયાનું બનેલ કોસીમદા ગામને રાજકીય કિન્નાખોરી રાખી ડુંગરી ફળિયાને વર્ષોથી વિકાસથી વંચિત રાખ્યા છે. આ સંદર્ભે અનેકવાર લેખિત-મૌખિક ફરિયાદો કરવા છતાં રજૂઆતને ધ્યાને લેવાતી ન હોવાની ફરિયાદ છે.